CELEX: 62013TN0202
Language: el
Date: 2013-04-09 00:00:00
Title: Υπόθεση T-202/13: Προσφυγή της 9ης Απριλίου 2013 — Group’Hygiène κατά Επιτροπής

15.6.2013   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 171/33
            
         Προσφυγή της 9ης Απριλίου 2013 — Group’Hygiène κατά Επιτροπής
   (Υπόθεση T-202/13)
   2013/C 171/62
   Γλώσσα διαδικασίας: η γαλλική
   
      Διάδικοι
   
   
      Προσφεύγουσα: Group’Hygiène (Παρίσι, Γαλλία) (εκπρόσωποι: J.-M. Leprêtre και N. Chahid-Nouraï, δικηγόροι)
   
      Καθής: Ευρωπαϊκή Επιτροπή
   
      Αιτήματα της προσφεύγουσας
   
   Η προσφεύγουσα ζητεί από το Γενικό Δικαστήριο:
   
               —
            
            
               να ακυρώσει, με άμεση ισχύ, βάσει του άρθρου 263 ΣΛΕΕ, την οδηγία 2013/2/ΕΕ της Επιτροπής, της 7ης Φεβρουαρίου 2013, για την τροποποίηση του παραρτήματος I της οδηγίας 94/62/ΕΚ του Ευρωπαϊκού Κοινοβουλίου και του Συμβουλίου για τις συσκευασίες και τα απορρίμματα συσκευασίας, καθόσον προσθέτει στον κατάλογο των παραδειγμάτων συσκευασίας τους κυλίνδρους συσφίγξεως, με εξαίρεση τους προοριζόμενους για βιομηχανική χρήση·
            
         
               —
            
            
               να καταδικάσει την Ευρωπαϊκή Επιτροπή στο σύνολο των δικαστικών εξόδων.
            
         
      Λόγοι ακυρώσεως και κύρια επιχειρήματα
   
   Προς στήριξη της προσφυγής της η προσφεύγουσα προβάλλει έξι λόγους.
   
               1)
            
            
               Ο πρώτος λόγος στηρίζεται σε αναρμοδιότητα της Επιτροπής, καθόσον η Επιτροπή, βάσει των εκτελεστικών αρμοδιοτήτων της, δεν μπορούσε να τροποποιήσει ουσιώδη στοιχεία του βασικού κανονισμού. Δεδομένου ότι η οδηγία 2013/2/ΕΕ (1) επεξέτεινε τον ορισμό της συσκευασίας σε προϊόντα που δεν καλύπτονται από την οδηγία 94/62/ΕΚ (2), η οδηγία 2013/2/ΕΕ πάσχει λόγω ελλείψεως αρμοδιότητας.
            
         
               2)
            
            
               Ο δεύτερος λόγος στηρίζεται σε παράβαση του άρθρου 296 ΣΛΕΕ και σε παραβίαση των γενικών αρχών του δικαίου της Ευρωπαϊκής Ένωσης σχετικά με την υποχρέωση αιτιολογήσεως, καθόσον η οδηγία 2013/2/ΕΕ δεν εξηγεί γιατί μόνον ορισμένοι κύλινδροι συσφίγξεως αποτελούν συσκευασίες. Η προσφεύγουσα υποστηρίζει ότι η αιτιολόγηση της προσβαλλόμενης πράξεως ήταν αναγκαία και για τον επιπρόσθετο λόγο ότι η πράξη αυτή συνιστά μεταβολή σε σχέση με προηγούμενες θέσεις των οργάνων της Ευρωπαϊκής Ένωσης στον τομέα αυτόν.
            
         
               3)
            
            
               Ο τρίτος λόγος στηρίζεται σε παράβαση της οδηγίας 94/62/ΕΚ, καθόσον είναι προφανές ότι οι κύλινδροι συσφίγξεως δεν μπορούν να θεωρηθούν ως συσκευασία, διότι ο κύλινδρος συσφίγξεως είναι ένα καθαρά εσωτερικό στοιχείο του προϊόντος και δεν καλύπτεται από τον νομικό ορισμό της συσκευασίας που δέχεται η οδηγία 94/62/ΕΚ.
            
         
               4)
            
            
               Ο τέταρτος λόγος στηρίζεται σε παραβίαση της αρχής της ισότητας, καθόσον η οδηγία 2013/2/ΕΕ προβλέπει διαφορετική μεταχείριση παρόμοιων καταστάσεων, δεδομένου ότι η οδηγία δεν χαρακτηρίζει ως συσκευασία τους βιομηχανικούς κυλίνδρους συσφίγξεως, ενώ οι βιομηχανικοί και οι μη βιομηχανικοί κύλινδροι συσφίγξεως είναι αντικειμενικά συγκρίσιμοι, και δεδομένου ότι προϊόντα με παρόμοια χαρακτηριστικά με τους κυλίνδρους συσφίγξεως αποκλείονται από την κατηγορία των προϊόντων συσκευασίας.
            
         
               5)
            
            
               Ο πέμπτος λόγος στηρίζεται σε παραβίαση των αρχών της ασφάλειας δικαίου και της προστασίας της δικαιολογημένης εμπιστοσύνης, καθόσον η οδηγία 2013/2/ΕΕ αναιρεί αιφνιδίως και χωρίς να προβλέπει μεταβατικά μέτρα τη λύση που έγινε δεκτή από τον νομοθέτη της Ευρωπαϊκής Ένωσης, κατά την οποία ότι οι κύλινδροι συσφίγξεως δεν αποτελούν συσκευασία υπότην έννοια της οδηγίας 94/62/ΕΚ.
            
         
               6)
            
            
               Ο έκτος λόγος στηρίζεται σε παραβίαση της αρχής της αναλογικότητας, καθόσον η προσβαλλόμενη πράξη συνεπάγεται δυσανάλογα δυσμενείς οικονομικές συνέπειες για τους επιχειρηματίες του σχετικού τομέα, διότι, σε αντίθεση με άλλους βιομηχανικούς τομείς οι οποίοι υπόκεινται στη ρύθμιση σχετικά με τις συσκευασίες, οι κατασκευαστές κυλίνδρων συσφίγξεως δεν μπορούν να μειώσουν τον όγκο των παραγόμενων κυλίνδρων, διότι αυτοί είναι απολύτως αναγκαίοι και ενσωματώνονται στο τελικό προϊόν.
            
         
      (1)  EE 2013, L 37, σ. 10
   
   
      (2)  Οδηγία 94/62/ΕΚ του Ευρωπαϊκού Κοινοβουλίου και του Συμβουλίου, της 20ής Δεκεμβρίου 1994, για τις συσκευασίες και τα απορρίμματα συσκευασίας (ΕΕ L 365, σ. 10).